Denne beslutning bremsede indvandringen af arbejdskraft, men i de følgende årtier fandt en stigende indvandring af flygtninge og familiesammenførte sted. Især efter vedtagelsen af en liberal udlændingelov i 1983 begyndte tallet af asylansøgere at stige, og spørgsmål om flygtninge, asylansøgere, familiesammenføringer og integration blev i stigende grad et stridspunkt i den offentlige debat. Nogle frygtede, at indvandringen efterhånden kunne medføre, at personer af dansk oprindelse blev et mindretal i Danmark.<ref>[http://www.berlingske.dk/article/20050820/viden/108200102/ »Danskere« bliver en minoritet i Danmark. Artikel på berlingske.dk 20. august 2005.]</ref> Diskussionen har efterhånden ført til en række justeringer og stramninger i lovgivningen på området.<ref>Østergaard, Bent (2007): ''Indvandrerne i Danmarks historie. Kultur- og religionsmøder''. Syddansk Universitetsforlag. S. 361ff.</ref> Spørgsmål om indvandring og integration har beholdt en fremtrædende plads på den politiske dagsorden i Danmark indtil i dag, ofte stimuleret af nye grupper af flygtninge og andre indvandrere. I det 21. århundrede er der således bl.a. kommet flygtninge fra [[Afghanistan]] og [[borgerkrigen i Syrien]]. Samtidig har [[østudvidelsen]] af EU medført en større indvandring fra østeuropæiske lande, oftest af arbejdsmæssige grunde.
Politik Samfund Migration